《偕张清夫登道场何山》
元代·朱德润

松楸夹道云迷麓，细泉无声走空谷。扪萝倚磴行转缓，百折峰峦看未足。

鹧鸪泣雨山漫漫，悬崖老树苍虬蟠。登楼倚槛俯木末，漱泉汲涧分馀湍。

老僧延坐话夙昔，夜半谈空屡前席。自言久是兹山主，殿下长垣屡封植。

山头碧瓦如连环，曾闻仙客来云间。猿惊鹤怨知几许，伊吾声断愁空山。

明朝烟雨开晴旦，折花临水春将半。我亦归山读故书，何必怀仙生浩叹。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。